**שיעור אגדות חז"ל פסח תשע"ה**

**"הא לחמא עניא... כל דכפין ייתי וייכול.."**

**מסכת פסחים פרק י משנה א**

עַרְבֵי פְסָחִים סָמוּךְ לַמִּנְחָה, לֹא יֹאכַל אָדָם עַד שֶׁתֶּחְשַׁךְ.   
וַאֲפִלּוּ עָנִי שֶׁבְּיִשְׂרָאֵל לֹא יֹאכַל עַד שֶׁיָּסֵב.   
וְלֹא יִפְחֲתוּ לוֹ מֵאַרְבָּעָה כוֹסוֹת שֶׁל יַיִן, וַאֲפִלּוּ מִן הַתַּמְחוּי:

**בבא קמא ח, ו**

זֶה הַכְּלָל הַכּל לְפִי כְבוֹדוֹ. אָמַר רַבִּי עֲקִיבָא, אֲפִילוּ עֲנִיִּים שֶׁבְּיִשְׂרָאֵל, רוֹאִין אוֹתָם כְּאִלּוּ הֵם בְּנֵי חוֹרִין שֶׁיָּרְדוּ מִנִּכְסֵיהֶם, שֶׁהֵם בְּנֵי אַבְרָהָם יִצְחָק וְיַעֲקב.

**הגדה של פסח**

"הא לחמא עניא דאכלו אבהתנא בארעא דמצרים,

כל דכפין ייתי וייכול, כל דצריך ייתי יפסח.

השתא הכא, לשנה הבאה בארעא דישראל,

השתא הכא, עבדי לשתא דאתיא בני חורין".

**עפ"י תלמוד בבלי, מסכת שבת, דף קנ"א, עמוד ב'**

אמר רבי חייא לאשתו: כאשר בא עני הקדימי לו לחם, כדי שיקדימו לבניך.

אמרה לו: האם אתה מקלל אותם?

אמר לה: מקרא הוא שנאמר: "כי בגלל הדבר הזה",

ותנא דבי רבי ישמעאל: גלגל הוא שחוזר בעולם.

**הרב רפאל כדיר צבאן, פירוש 'ויגידו למרדכי' להגדה של פסח, מגיד דבריו ליעקב: הגדה של פסח לרב רחמים חי חויתא הכהן, דפוס צבאן, ג'רבא תש"ו**

הא לחמא וכו', מנהג ישראל תורה הוא,

שנוהגים לסובב את הקערה של הסדר על ראש המסובין כשאומרים פסקא זו.

ואפשר לומר שנתייסד מנהג זה כרמז למה שנאמר בגמרא:

'אמר לה רבי חייא לאשתו: הקדימי לתת לחם לעני וכו'. ..

ועל כן כשרוצה הבעל הבית לקרוא לעניים ולאמר 'כל דכפין ייתי ויכול וכל דצריך וכו''

פן ואולי יאמר כן בפיו ובשפתיו ולבו בל עמו –

על זה אנחנו מחזקים את לבו בזכרון זה של סיבוב הקערה

שיזכור שגלגל הוא שחוזר בעולם וגם עליו יעבור כים ואולי יצטרך לחוג חג הפסח אצל אחרים.

**'תורת משה' פירוש חתם סופר להגדה של פסח**

"שמא תאמר, מה הרווחנו ביציאת מצרים ואנחנו בגולה?

אלא שבגלות מצרים לא יכולנו לדלג על הקץ,

ובגלות זו - בידינו לקרב את הקץ על ידי צדקה ומעשים טובים.

לפיכך: "כל דכפין ייתי וייכול", ונזכה "לשנה הבאה בירושלים",

שהרי בידינו הדבר. "

**דברים טז א-ג**

"שָׁמוֹר אֶת-חֹדֶשׁ הָאָבִיב וְעָשִׂיתָ פֶּסַח לַה' אלקיך כִּי בְּחֹדֶשׁ הָאָבִיב הוֹצִיאֲךָ ה' אלקיך מִמִּצְרַיִם לָיְלָה...לֹא-תֹאכַל עָלָיו חָמֵץ שִׁבְעַת יָמִים תּאכַל-עָלָיו מַצּוֹת לֶחֶם ענִי כִּי בְחִפָּזוֹן יָצָאתָ מֵאֶרֶץ מִצְרַיִם לְמַעַן תִּזְכּר אֶת-יוֹם צֵאתְךָ מֵאֶרֶץ מִצְרַיִם כּל יְמֵי חַיֶּיךָ"

**רמב"ן :** "כי הזכיר במצה שתהיה לחם עני, להגיד כי צוה לזכור שיצאו בחפזון, והיא עני זכר כי היו במצרים בלחם צר ומים לחץ, והנה תרמוז לשני דברים... "וכן אמרו הא לחמא עניא די אכלו אבהתנא בארעא דמצרים".

**הרב בעולת ראי"ה ח"ב עמ' רס"ב-רס"ד**

"שני דרכים ישנם להתעלותו של כל כח חיים מעשי. הדרך האחד הוא ההרווחה, ונתינת החופש למרוצתו ושטף זרמו, למען ילך ויגדל ילך וירחיב את השפעתו במרוצתו ושטף פעולתו. והשני הגורם לו, אע"פ שהוא הפכו, הוא כח העוצר, הדוחק והמונע, הלוחץ בעד הכח המוכן לצאת להתפרץ ולהתרחב, שלא יצא, שיהיה כלוא ונסכר, שאז בבוא עתו יוסיף הלחץ הקדום...חופש ועצמה להגדיל מעופו ועוז חיי התנשאות פעלו...הכח המחנק והלוחץ הזה היתה ממלכת מצרים הגדולה והחזקה, כאן עמד כח חפץ העבדות המוחלטת, והטומאה והרשעה והבערות הנלוות עמה, מול חפץ החופש האלקי...**וזה לחם העוני,** ציור קימוץ והתכנסות הכוחות, די אכלו אבהתנא בארעא דמצרים, הוא הולך עימנו על דרכנו הארוכה, אשר דוגמאות של לחץ וצרות מצרים".

**בעל סדר היום ר' משה בן מכיר, סדר ליל פסח.**

"ומתחילין הא לחמא עניא, אף על פי שאינו מן הענין של ההגדה, משום שעם היות שאנו עושים עצמינו בני חורין והרי אנו משועבדים תחת אדום וישמעאל, לזה נראה לי שהתחילו בענין זה, כלומר אינו דומה שעבוד זה לשעבוד מצרים, שאף על פי שאנו משועבדים עתה, לא אבדה תקותינו ולא נגזרה תאותינו והרי הרשות בידינו לעשות כרצוננו, וכל דצריך ייתי ויפסח ובידינו להאכילו ולהשקותו. ואם תאמר סוף סוף משועבדים אנחנו ועבדים, אין ענין עבדותנו כלום דהא אנו מובטחים ועומדים ומצפים ומקוים הישועה בכל עת ובכל שעה, ואם השתא הכא אפשר לשנה הבאה נהיה בני חורין בעזרת השי"ת כי ישועת ה' כהרף עין, ונקלה זאת הגאולה הרבה מגאולת מצרים ואפשר לה להיות על פי הטבע ואין צריך כל כך לשנות סדרי בראשית ושדוד המערכות, מה שלא היה כן ביציאת מצרים".